text: Ligfund var savnet 23-årig kvinde
  04 september 2019 kl. 19.51
  Det var den savnede 23-årige kvinde Nathalie Minuth, der lørdag blev fundet død. Det viser en DNA-test, oplyser politiet i Flensborg onsdag. 
  Opdateret med oplysning om resultatet af DNA-test.
  Nathalie Minuth forsvandt fra sit hjem i Stadum, der ligger lige syd for den dansk-tyske grænse, den 17. august. Siden den 23. august har hun været efterlyst i både Danmark og Tyskland.
  Liget af den 23-årige kvinde blev fundet få kilometer fra en gård, hvor en 46-årig lastbilchauffør blev anholdt den 29. august for drabet på Nathalie Minuth.
  Efter mandens anholdelse har hunde og droner afsøgt gården og det omkringliggende område, hvor man dog ikke fandt kvindens lig.
  DNA-prøver bekræfter nu endegyldigt, at der var liget af den forsvundne, 23-årige Nathalie Minuth, der i weekenden blev fundet ved en markvej nær Süderlügum tæt på den dansk-tyske grænse. Det oplyser en talsmand for politiet i Flensborg.
  